نادر کاکوروی

نادر کاکوروِی  (پیدائش: 1867ء – وفات:20 اکتوبر 1912ء) اردو زبان کے نامور شاعر تھے۔ نادر علامہ اقبال  کے ہم عصر بھی تھے۔ نادر کے ذاتی حالات بہت کم ملتے ہیں اور دنیائے اُردو اَدب اُنہیں فراموش کرچکی ہے۔

سوانح

پیدائش
نادر کا پیدائشی نام شیخ نادر علی تھا۔مالک رام نے پورا نام قاضی نادر علی خان عباسی لکھا ہے۔مالک رام نے تذکرۂ ماہ و سال میں سالِ پیدائش 1887ء لکھا ہے لیکن یہ درست نہیں ۔ ممتاز حسن نے نادر کے مجموعہ کلام ’’جذباتِ نادر‘‘ کے مقدمہ میں نادر کا سالِ پیدائش 1857ء لکھا ہے مگر یہ بھی درست معلوم نہیں ہوتا۔ محمد عبداللہ قریشی نے اپنی تصنیف ’’معاصرین اقبالؔ کی نظر میں‘‘ میں نادرکاکوروی کا ذِکر کرتے ہوئے اُن کا سالِ پیدائش 1867ء لکھا ہے جو کہ قرین قیاس درست معلوم ہوتا ہے کیونکہ بوقتِ وفات نادر کی عمر 45/46 سال کے قریب قریب تھی۔ اِس لیے سالِ پیدائش 1867ء زیادہ درست ہے۔

شخصیت و خاندان 
نادر کا خاندان کاکوری کا مشہور عباسی خاندان تھا جس کے وہ چشم و چراغ تھے۔ والد کا نام شیخ حامد علی اور دادا کا نام شیخ طالب علی تھا۔نادر کی زندگی کے حالات تفصیل سے نہیں ملتے۔ ’’عباسیانِ کاکوری‘‘ کے نام اسے اُن کے خاندان کا ایک مبسوط تذکرہ شائع ہوا جو اِسی خاندان کے ایک رکن کی تصنیف ہے۔ مگر اِس تذکرے میں نادرؔ کا ذِکر بہت سرسری سا کیا گیا ہے۔ معلوم ہوتا ہے کہ نادر جیسے آزادطبع شخص کے لیے زیادہ گنجائش نہیں نکل سکی۔ محقق ممتاز حسن نے نادر کے احباب کے وسیلہ سے مزید حالات معلوم کرنے کی کوشش کی تھی مگر وہ کوشش کامیاب نہ ہوسکی۔

وفات 
نادر کی وفات مرضِ خناق کے باعث 20 اکتوبر 1912ء کو عین حالتِ شباب میں ہوئی۔ کل 45 برس عمر پائی۔

شاعری 
نادر اچھے پڑھے لکھے، انگریزی دان، شگفتہ مزاج اور قوم پرست شخص تھے۔نادر کی شاعری اردو زبان کی نئی تحریک میں ایک خاص مقام رکھتی ہے۔ یہ تحریک حالیؔ اور آزادؔ کی نیچرل شاعری سے شروع ہوتی ہے، اگرچہ اِس تحریک کے عناصر حالی اور آزادؔ سے پہلے بھی میر تقی میر، انشاء اللہ خاں انشاؔ، نظیر اکبرآبادی اور دیگر دوسرے شعراء کے کلام میں پائے جاتے ہیں، مگر اِس کا فروغ حالیؔ اور آزادؔ کی کوششوں سے ہوا۔ جن میں کرنل ہالرائڈ (ناظم تعلیماتِ پنجاب) کی سرپرستی کو بہت کچھ دخل تھا۔ اِس تحریک کا مقصد یہ تھا کہ اردو شاعری کو زندگی کے حقائق اور واقعات کے قریب لایا جائے اور تصنع اور تکلف کو ترک کردیا جائے۔ تشبیہ اور  اِستعارے کی بنیاد عام زندگی کے مشاہدات پر رکھی جائے، تاکہ شاعری زیادہ مؤثر ہوسکے۔ یہ کہنا غلط نہ ہوگا کہ اِس تحریک کے دو شاعرانہ نصب العین تھے، سادگی اور واقعیت۔ یہی وہ ’’نیچرل شاعری‘‘ تھی جسے حالیؔ نے اپنے مقدمہ شعر و شاعری میں منظرعام پر لانے کی کوشش کی، اور جس کے نمونے ہمیں آزادؔ کی ’’شبِ سیاہ‘‘ اور حالیؔ کے ’’مناظرۂ رحم و انصاف‘‘ میں ملتے ہیں۔

کتابیات 

 مالک رام: تذکرۂ  ماہ و سال، مطبوعہ مکتبہ جامعہ، نئی دہلی، 2011ء
 محمد عبداللہ قریشی: معاصرین اقبالؔ کی نظر میں، مطبوعہ مجلس ترقی ادب، لاہور، نومبر 1977ء
 نادر کاکوروی: جذباتِ نادر، مقدمہ از ممتاز حسن، مطبوعہ اُردو اکیڈمی سندھ، کراچی، 1961ء

حوالہ جات 

اردو شعرا